Pärast etendust ei kiirustanud k6ps ja Triinu mitte kohe parkla poole liikuva rahvamassiga ühinema ning hiljem Tallinna poole suunduva lõpmatu autoderivi sisse loksuma, vaid läksid hoopis mere äärde jalutama. Ilm oli äraütlemata mõnus: tuult polnud, taevas oli  mitmesuguseid huvitavaid pilveid, õhtune päike oli ühe sellise pilve taga. Õhk polnud ei liiga külm ega liiga palav, vaid oli mõnusalt värske. Triinu võttis kingad jalast ja kastis varbad merre. Vesi olla ka täitsa soe. Osa inimesi ujus ka rannas. Aga selle peale polnud k6ps ega Triinu mitte tulnud, et teatrisse minekuks ujumisasjad ka kaasa võtta. Selle asemel nad hoopis käsikäes jalutasid veepiiril ning unistasid sellest, milline võiks olla nende tulevane oma maja, mis oli üks äraütlemata lahe tegevus.